REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/433-21

1. novembar 2021. godine

B e o g r a d

Z A P I S N I K

27. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 26. OKTOBRA 2021. GODINE

Sednica je počela u 13,00 časova.

 Sednicom je predsedavala Sandra Božić, predsednik Odbora.

 Sednici su prisustvovali: prof. dr Marko Atlagić, Aleksandar Čortić, mr Jadranka Jovanović, Snežana Paunović, Rozalija Ekres i Željko Tomić, članovi Odbora.

Sednici su prisustvovali: Ivana Popović (Sandra Božić), Ivan Ribać (Vuk Mirčetić), Ana Miljanić (Lav Grigorije Pajkić), Ljubomir Marić (Jovan Kolundžija), Nebojša Bakarec, Zoran Tomić (mr Jadranka Jovanović), Bojan Torbica (Miloš Terzić), Milica Dačić (Milica Obradović) i Jelena Mihailović (Snežana Paunović), zamenici članova Odbora.

 Sednici nisu prisustvovali: Milena Popović, Mira Petrović i Nataša Mihailović Vacić, kao ni njihovi zamenici.

Pored članova Odbora sednici je prisustvovala Danijela Vanušić, pomoćnik ministra za kulturno nasleđe i digitalizaciju.

Na predlog predsedavajućeg, članovi Odbora su, jednoglasno (13 za) usvojili sledeći

D n e v n i r e d

1. Razmatranje Informacije o radu Ministarstva kulture i informisanja za period maj - jul 2021. godine;
2. Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlažu univerziteti akreditovani u Republici Srbiji;
3. Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlažu udruženja čiji su ciljevi ostvarivanje slobode izražavanja i zaštita dece.

PRVA TAČKA DNEVNOG REDA: Razmatranje Informacije o radu Ministarstva kulture i informisanja za period maj - jul 2021. godine

U uvodnim napomenama predsednik Odbora Sandra Božić obavestila je članove Odbora da je članom 229. Poslovnika Narodne skupštine propisano da ministar informiše nadležni odbor Narodne skupštine o radu ministarstva jednom u tri meseca.

Danijela Vanušić, pomoćnik ministra za kulturno nasleđe i digitalizaciju, na početku izlaganja upoznala je članove Odbora sa zakonodavnim i normativnim aktivnostima, u vezi kojih je Ministarstvo kulture i informsianja održalo dve javne rasprave u izveštajnom periodu.

S tim u vezi, istakla je da se prva javna rasprava odnosila na Nacrt Zakona o kulturnom nasleđu, u okviru koje su održana četiri okrugla stola i to: u Beogradu, Nišu, Kragujevcu i Novom Sadu, dok je druga javna rasprava održana povodom pripreme Nacrta zakona o očuvanju kulturnog i istorijskog nasleđa Svetog manastira Hilandar.

Takođe, napomenula je i to da je na predlog Ministarstva, Narodna skupština donela Zakon o izmenama i dopunama Zakona o osnivanju Muzeja žrtava genocida i Zakon o izmenama i dopunama Zakona o kulturi.

Kada je reč o Zakonu o izmenama i dopunama Zakona o kulturi, navela je da je važno napomenuti da je ovim zakonom značajno unapređena delatnost kulture, utvrđen novi način izbora članova Nacionalnog saveta za kulturu, kao i definisan novi sastav ovog tela koje sada broji 11 članova, sa ciljem poboljšanja njihove aktivnosti. Dodala je i to da je Predlog članova Nacionalnog saveta za kulturu upućen Narodnoj skupštini.

U nastavku svog izlaganja, pored osnovnih konkursa koji su sprovodeni u izveštajnom periodu, napomenula je da su se svi sektori, zajedno sa Sektorom za savremeno stvaralaštvo, Sektorom za zaštitu kulturnog nasleđa i digitalizaciju, Sektorom za informisanje i medijije, kao i Sektorom za međunarodnu odnose i evropske integracije u oblasti kulture, bavili sklapanjem ugovora, dodeljivanjem sredstava za izabrane projekte na konkursima, kao i raspisivanju novih konkursa. Posebno je istakla raspisivanje čak pet konkursa od strane Sektora za međunarodne odnose i evropske integracije u oblasti kulture, pored kojih su još dva konkursa u pripremi.

Takođe, podsetila je da je 20. maja 2021. godine, Narodna skupština donela Zakon o obnovi kulturno – istorijskog nasleđa i podsticanja razvoja Sremskih Karlovaca i tim povodom je 23. jula obrazovan Odbor za obnovu i razvoj Sremskih Karlovaca, čiji je zadatak praćenje ostvarivanja programa obnove i razvoja Sremskih Karlovaca.

Navela je da je na mesto predsednika Odbora imenovana Maja Gojković, ministar kulture i informisanja, dok je na mesto zamenika predsednika imenovan Igor Mirović, predsednik Pokrajinske vlade. Takođe je napomenula da je Odbor održan prvi sastanak u Sremskim Karlovcima, gde su definisani dalji koraci koji će se preduzimati u cilju obnove i podsticaja razvoja Sremskih Karlovaca.

Upoznala je članove Odbora sa projektnim aktivnostima, i ujedno ukazala na značajan projekat „Dvorci Srbije“ koji je pokrenut u cilju zaštite kulturnog nasleđa naše zemlje.

U diskusiji su učestvovali: Sandra Božić, Ivana Popović i Danijela Vanušić.

Sandra Božić se zahvalila na iscrpnom izlaganju i pohvalila brojne aktivnosti koje je Ministarstvo na čelu sa ministrom Majom Gojković sprovelo u izveštajnom periodu.

Ivana Popović pohvalila je veoma primećen rad Ministarstva kulture i informisanja u prethodnom periodu.

Posebno je prenela zadovoljstvo predsednika jedinica lokalnih samouprava, kao i direktora i direktorki turističkih organizacija na pomoći koju im je Ministarstvo pružilo. Ovom prilikom ukazala je na problem koji se odnosi na poštovanje rokova same realizacije određenih projekata na polju definisanja vlasništva određenih predmeta renoviranja.

Navela je da problem nastaje prilikom regulisanja statusa turističkih organizacija u Katastru, odnosno u okviru pripreme dokumentacije za učestvovanje na projektu „Gradovi u fokusu“, zbog čega je i postavila pitanje kako Ministarstvo može pružiti pomoć povodom navedenog.

Danijela Vanušić je istakla da su imovinsko - pravna pitanja ključna kada se radi o realizaciji projekta.

S tim u vezi, naglasila je da se Ministarstvo već nekoliko godina unazad trudi da sve komisije kao prioritet sagledavanja projekata i ideja proveravaju i imovinski status, iz razloga što prilikom realizacije projekta dolazi do zastoja kada se naknadno ustanovi problem nastao na katarstarkim parcelama, zbog čega će u dogovoru sa Ministarstvom finansija ugovori za projekte koji iz objektivnih razloga nisu realizovani biti aneksirani.

Odbor je, većinom glasova (12 za, jedan član nije glasao), prihvatio Informaciju o radu Ministarstva kulture i informisanja za period maj - jul 2021. godine.

DRUGA TAČKA DNEVNOG REDA: Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlažu univerziteti akreditovani u Republici Srbiji

Predsednik Odbora obavestila je članove Odbora da zameniku predsednika Saveta Regulatornog tela za elektronske medije, Goranu Petroviću, koji je izabran Odlukom Narodne skupštine 27. decembra 2016. godine mandat ističe 31. marta 2022. godine, saglasno članu 15. stav 1. tačka 1) Zakona.

Istakla je da je članom 9. stav 1. tačka 3) Zakona o elektronskim medijima, propisano da ovlašćenje i dužnost da predlaže člana Saveta Regulatora imaju univerziteti akreditovani u Republici Srbiji, zajedničkim dogovorom.

Navela je i to da je članom 10. Zakona propisano da nadležna služba Narodne skupštine objavljuje javni poziv najkasnije šest meseci pre prestanka mandata člana Saveta Regulatora.

 Imajući navedeno u vidu, napomenula je da je neophodno da Odbor pokrene postupak predlaganja kandidata za ovog ovlašćenog predlagača.

 Ukazala je na to da je postupak predlaganja članova Saveta Regulatornog tela za elektronske medije regulisan čl. 10. i 11. Zakona o elektronskim medijima.

Naglasila je da se član Saveta Regulatora bira iz reda uglednih stručnjaka iz oblasti koje su od značaja za obavljanje poslova iz nadležnosti Saveta Regulatora (medijski stručnjaci, ekonomisti, pravnici, inženjeri telekomunikacija i sl.), na period od pet godina i da može biti ponovo biran najviše još jednom.

S tim u vezi dodala je da je član Saveta funkcioner u smislu u kome se uređuje sukob interesa pri vršenju javnih funkcija, kao i to da može biti samo lice koje ima visoko obrazovanje, koje je državljanin Republike Srbije i ima prebivalište na teritoriji Republike Srbije.

Nije bilo diskusije.

Odbor je, većinom glasova (12 za, jedan član nije glasao), doneo Odluku o pokretanju postupka za predlaganje kandidata za članove Saveta Regulatornog tela za elektronske medije koje predlažu univerziteti akreditovani u Republici Srbiji, u predloženom tekstu.

TREĆA TAČKA DNEVNOG REDA: Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlažu udruženja čiji su ciljevi ostvarivanje slobode izražavanja i zaštita dece

Predsednik Odbora upoznala je članove Odbora sa činjenicom da članu Saveta Regulatornog tela za elektronske medije, Radoju Kujoviću, koji je izabran Odlukom Narodne skupštine 27. decembra 2016. godine mandat ističe 27. decembra 2021. godine, saglasno članu 15. stav 1. tačka 1) Zakona.

Takođe, dodala je da članom 9. stav 1. tačka 6) Zakona o elektronskim medijima, propisano da ovlašćenje i dužnost da predlože člana Saveta Regulatora imaju udruženja čiji su ciljevi ostvarivanje slobode izražavanja i zaštita dece, ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine, zajedničkim dogovorom.

Istakla je da je članom 10. Zakona propisano da nadležna služba Narodne skupštine objavljuje javni poziv najkasnije šest meseci pre prestanka mandata člana Saveta Regulatora.

 Imajući navedeno u vidu, napomenula je da je neophodno da Odbor pokrene postupak predlaganja kandidata i za ovog ovlašćenog predlagača.

 Nije bilo diskusije.

 Odbor je jednoglasno (13 za), doneo Odluku o pokretanju postupka za predlaganje kandidata za članove Saveta Regulatornog tela za elektronske medije koje predlažu udruženja čiji su ciljevi ostvarivanje slobode izražavanja i zaštita dece, u predloženom tekstu.

Odbor je, jednoglasno (13 za), utvrdio tekst Javnog poziva za predlaganje kandidata za izbor člana Saveta Regulatornog tela za elektronske medije, u predloženom tekstu.

Predsednik Odbora je obavestila sve prisutne da će Javni poziv, u skladu sa članom 10. Zakona o elektronskim medijima, biti objavljen u „Službenom glasniku Republike Srbije“, dnevnom listu „Politika“ kao i na internet stranici Narodne skupštine.

Sednica je završena u 13,25 časova.

SEKRETAR PREDSEDNIK

 Dana Gak Sandra Božić